**ΔΕΛΤΙΟ ΤΥΠΟΥ**

Η Περιφερειακή Διεύθυνση Πρωτοβάθμιας και Δευτεροβάθμιας Εκπαίδευσης Θεσσαλίας (Π.Δ.Ε.Θ.) στο πλαίσιο της δραστηριοποίησής της σε Ευρωπαϊκά Προγράμματα συμμετέχει ως εταίρος στο Eυρωπαϊκό σχέδιο Erasmus+ ΚΑ201 με τίτλο «Υποστηρίζοντας τις Εκπαιδευτικές Ενταξιακές Ανάγκες: Ανάπτυξη Εκπαιδευτικής Υποστήριξης για Παιδιά» και με διάρκεια 30 μήνες, από τον Σεπτέμβριο του 2019 έως τον Φεβρουάριο του 2022 (αρ. συμβ.2019-1-IT02-KA201-062355).

 Στο πρόγραμμα συμμετέχουν εκτός της Π.Δ.Ε.Θ. οι παρακάτω οργανισμοί:

1. FISM - Federazione Italiana Scuole Materne della Regione Toscana, Iταλία (Συντονιστής του Προγράμματος), Ιταλική Ομοσπονδία Νηπιαγωγείων της Περιφέρειας της Τοσκάνης.
2. Kmop- Kentro Merimnas OiKogeneias kai paidiou, Κέντρο Μέριμνας Οικογένειας και Παιδιού, Ελλάδα.
3. Universita Delgli Studi di Firenze, Πανεπιστήμιο Φλωρεντίας, Τμήμα Εκπαίδευσης, Γλωσσών, Λογοτεχνίας και Φιλοσοφίας.
4. Asociata Europanet, Εταιρία Εκπαίδευσης και Κατάρτισης, Ρουμανία.
5. Wusmed- World University Services of the Mediterranean Wusmed, Οργανισμός Πανεπιστημιακών Υπηρεσιών της Μεσογείου, Ισπανία.
6. Know and Can Association – Ευρωπαϊκό Κέντρο Συμβουλευτικής και Επιμόρφωσης , Βουλγαρία.
7. Blue Room Innovation SL- Εταιρία Επιχειρησιακής Καινοτομίας και Νέων Τεχνολογιών, Ισπανία.

Το σχέδιο F.R.I.E.N.D.E.S.K. αποσκοπεί στη διάδοση και κλιμάκωση των καλών πρακτικών σχετικά με τα περιβάλλοντα ενταξιακής εκπαίδευσης σε τοπικό και περιφερειακό επίπεδο καθώς και τη μείωση του κοινωνικού αποκλεισμού παιδιών ηλικίας 0-6 ετών από περιθωριοποιημένα περιβάλλοντα μέσω της εφαρμογής ενός καινοτόμου μοντέλου ECEC (Προσχολικής Εκπαίδευσης και Φροντίδας).

Η μειωμένη πρόσβαση στην εκπαίδευση είναι ένα φαινόμενο που προκαλείται από διαφορετικές καταστάσεις (οικογένεια, περιβάλλον, μεταναστευτικό υπόβαθρο, οικονομικές δυσκολίες κ.λπ.). Το πρόγραμμα FRIENDESK φιλοδοξεί να ανταποκριθεί σε αυτές τις εύθραυστες καταστάσεις, υποστηρίζοντας την εκπαιδευτική κοινότητα και τις ιδιαίτερες ανάγκες των παιδιών και των οικογενειών τους με την προσφορά πολλών ολοκληρωμένων υπηρεσιών, συγκεντρωμένων σε ένα "Γραφείο Βοήθειας Οικογένειας", σύμφωνα με το μοντέλο Ηub & Spokes (Freeman, 1984). Οι προσφερόμενες υπηρεσίες θα βασίζονται σε προσδιορισμένες ανάγκες που θα αφορούν την παιδαγωγική, την ψυχολογική συμβουλευτική, τον προσανατολισμό, την υποδοχή, τη γλωσσική διαμεσολάβηση και την άμεση επικοινωνία με τους εκπαιδευτικούς.

Πιο συγκεκριμένα, το έργο στοχεύει στη δημιουργία και τη δοκιμή ενός ολοκληρωμένου συστήματος, όπου οι εκπαιδευτικοί, οι εκπαιδευτές, το ειδικό εκπαιδευτικό και βοηθητικό προσωπικό και οι εθελοντές θα μπορούν να συνεργαστούν για να παρέχουν στις οικογένειες των παιδιών αποκλειστικές και ολοκληρωμένες υπηρεσίες.

Οι συγκεκριμένοι στόχοι του προγράμματος είναι:

- παρέμβαση στην πολιτιστική και κοινωνική στέρηση των παιδιών και οικογενειών που ζουν σε επισφαλείς συνθήκες λόγω χαμηλού εισοδήματος, πρόσφατης μετανάστευσης, απώλειας εργασίας, αναλφαβητισμού, ψυχικής ευαισθησίας ή γεωγραφικής περιθωριοποίησης

- αύξηση των επαγγελματικών δεξιοτήτων των εκπαιδευτικών και των εκπαιδευτών, των εμπειρογνωμόνων και του προσωπικού των σχολείων μέσω μεθοδολογιών κοινωνικής ένταξης και παιδαγωγικών προσεγγίσεων

- δημιουργία μια «εκπαιδευτικής κοινότητας» αποτελούμενη από νηπιαγωγεία και δημοτικά σχολεία, υπηρεσίες υγειονομικής περίθαλψης, νοσοκομεία, συλλόγους καθώς και όλους τους άλλους παράγοντες που ασχολούνται με τα δικαιώματα των παιδιών, την εκπαίδευση και την κοινωνική ένταξη

Το πρόγραμμα F.R.I.E.N.D.E.S.K. αποτελείται από πέντε βασικές φάσεις που σχετίζονται με τα παραδοτέα έργα του προγράμματος:

1) διεξαγωγή έρευνας ανάλυσης περιεχομένου και συγκριτικής αξιολόγησης που θα εστιάζει στις βέλτιστες πρακτικές των εταίρων των ευρωπαϊκών χωρών σχετικά με τους κύριους λόγους κοινωνικού αποκλεισμού που επηρεάζουν τα παιδιά ηλικίας 0-6 ετών και τις οικογένειές τους

2) διακρατική δραστηριότητα επιμόρφωσης για εκπαιδευτικούς και εμπειρογνώμονες που εργάζονται στα συστήματα Προσχολικής Εκπαίδευσης και Φροντίδας

3) εφαρμογή και πειραματισμός του μοντέλου Friendesk με τη δημιουργία φυσικών χώρων (γραφείων), τα οποία θα φιλοξενούνται σε σχολεία και θα στοχεύουν στην παροχή ολοκληρωμένων πληροφοριών, επαφών και υπηρεσιών στους γονείς των μαθητών

4) έναρξη λειτουργίας μιας ολοκληρωμένης διαδικτυακής πλατφόρμας, ως αποθετήριο εκπαιδευτικών πόρων και εργαλείου διάχυσης των εκπαιδευτικών αποτελεσμάτων στους εκπαιδευτικούς και τους ειδικούς της Προσχολικής Εκπαίδευσης και Φροντίδας.

5) τη συγγραφή ενός οδηγού κυβερνητικής πολιτικής πάνω στο μοντέλο Hub& Spoke.

Τα συγκεκριμένα έργα αποσκοπούν:

* στην υλοποίηση και τη διάδοση σε ευρωπαϊκό επίπεδο ολοκληρωμένων υπηρεσιών γραφείου για τους μαθητές παιδικών σταθμών και νηπιαγωγείων (0-6 ετών) και τις οικογένειές τους
* ενίσχυση και θετική ένταξη των μαθητών (3 - 6 ετών) και των οικογενειών τους όχι μόνο στο σχολείο αλλά και στην κοινότητα
* προώθηση της ενσωμάτωσης των παιδιών που προέρχονται από περιθωριοποιημένα περιβάλλοντα μέσα την τάξη, ώστε να εξασφαλιστεί η παροχή ίσων εκπαιδευτικών και μαθησιακών υπηρεσιών
* διάδοση και προώθηση σε ευρωπαϊκό επίπεδο της ενταξιακής εκπαίδευσης συμπεριλαμβανόμενων προσεγγίσεων που εξετάζονται σε τοπικό και περιφερειακό επίπεδο για εκπαιδευτικούς, ειδικό εκπαιδευτικό και βοηθητικό προσωπικό και εθελοντές

Οι άμεσοι κι έμμεσοι επωφελούμενοι του προγράμματος θα είναι:

* παιδιά ηλικίας 0-6 ετών και οι οικογένειές τους που κατοικούν στην περιοχή, ανεξάρτητα από την κοινωνικό-πολιτιστικές και οικονομικές συνθήκες
* μαθητές παιδικών σταθμών και νηπιαγωγείων (3-6 ετών)
* προσωπικό δημοτικών υπηρεσιών, συλλόγων γονέων
* εκπαιδευτικό προσωπικό πρωτοβάθμιας εκπαίδευσης: εκπαιδευτικοί, εκπαιδευτές, ειδικό εκπαιδευτικό και βοηθητικό προσωπικό, διευθυντές και προϊστάμενοι σχολικών μονάδων, στελέχη εκπαίδευσης, ερευνητές
* υπεύθυνοι χάραξης πολιτικής - τοπικές εκπαιδευτικές αρχές, αρμόδια τμήματα της Τοπικής Αυτοδιοίκησης για την πολιτική της ενταξιακής εκπαίδευσης, ειδικά τμήματα του Υπουργείου Παιδείας, οργανώσεις προσφύγων και μεταναστών κλπ.

Ευρωπαϊκά Προγράμματα

Περιφερειακή Διεύθυνση Α΄/θμιας & Β΄/θμιας Εκπαίδευσης Θεσσαλίας